Sigurður Freyr Sigurðarson , 48 ára kennari við Síðuskóla á Akureyri hefur alla tíð stundað íþróttir , mest handbolta og fótbolta . Í seinni tíð hefur Bibbi eins og hann er alltaf kallaður fært sig meira út í hlaup . Þessi aðflutti Akureyringur hefur hlaupið með hléum frá 1995 . Lengst af hljóp Bibbi einn síns liðs og það var ekki fyrr en fyrir fyrir rúmlega ári að Bibbi gekk í UFA Eyrarskokk og hann sér svo sannarlega ekki eftir því í dag . Hvenær gekkstu í hlaupahópinn , varstu búinn að hlaupa lengi áður ? Ég hljóp mikið einn á Akureyri eftir að ég flutti hingað árið 2005 . Gerði einhverjar tvær tilraunir til að ganga í hlaupahópa en þeir fóru ýmist of hratt fyrir mig eða voru á óhagstæðum tíma þannig að ég entist ekki lengi í þeim . Enda bestur einn , eða það hélt ég á þessum tímapunkti . Haustið 2012 frétti ég að það væri búið að sjósetja „ alvöru " hlaupahóp þar sem flottir þjálfarar réðu ferðinni . Ég ákvað að ganga í þennan hóp , fyrst í stað bara til að prófa . Ég var ekkert sérlega jákvæður eða bjartsýnn þegar ég byrjaði því að ég var búinn að ákveða að hópaformið hentaði mér ekki . Ég var á þeim tíma að hlaupa á 5 mínútna tempói í hlaupum og fannst það bara nokkuð gott hjá mér . Bibbi að loknu hlaupi í Þýskalandi Hvað hefur það gefið þér að hlaupa í hlaupahóp ? Það er skemmst frá því að segja að hópurinn fylltist af frábærum hlaupafélögum og æfingarnar hittu algjörlega í mark hjá mér , fjölbreyttar hraðaæfingar og aldrei sama æfingin tvisvar . Fyrir utan það hve mikið mér fór fram í hlaupunum þá er félagsskapurinn mjög góður . Bráðlifandi Facebook síða auk árshátíðar , skemmtikvölda þess utan fjölmennum við í ákveðin hlaup . Hver er munurinn á því að hlaupa einn eða í hlaupahóp ? Þar sem ég var þaulvanur að hlaupa einn og taldi það best fyrir mig miðað við þá reynslu sem ég hafði af hlaupahópum , hljóp ég alltaf á sama tempóinu og ákveðið marga kílómetra , fjölbreytnin var því lítil sem engin . Það var helst ef ég fór í fótbolta að gamlir „ sprettir " tóku sig upp . Núna þegar ég er í UFA-Eyrarskokks hópnum hafa æfingarnar skilað af sér miklu fljótari Bibba . Nú hleypur maður 200 - 1600 metra spretti eins og enginn sé morgundagurinn . Hvernig hlaupari ertu , hvað hleypur þú oft og lengi í einu ? Ef ég ætti að skilgreina mig sem hlaupara þá myndi ég segja að ég væri langhlaupari , mér finnst varla taka því að fara út að hlaupa fyrir minna en 10 km í hvert sinn . Ég hljóp mest 10 - 21 km í keppnishlaupum síðasta árið og fannst það fínt . Ég reyni því að hlaupa í 60 - 90 mínútur á æfingu . Á fólk sem er að hlaupa eða langar að byrja að ganga í hlaupahóp ? Ég ætla nú ekki að vera einhver besservisser og segja fólki hvað það eigi að gera í upphafi . Það er vissulega hvetjandi að hafa hóp til að leiða sig áfram og verða að mæta á ákveðnum tímum , á ákveðinn stað og hlaupa með einhverjum . En hitt þekki ég líka að það er gott að geta stjórnað sínum eigin æfingum og hlaupa þegar hentar best . Ég held að það sé mjög gott að tvinna þetta saman , hlaupa með hópnum þegar þess er kostur og hlaupa einn þegar það hentar betur . Láta hópinn vera ráðandi en alls ekki sleppa hlaupi þó maður komist ekki á tilteknum tíma . Það er einmitt mjög gott með UFA-Eyrarskokkshópinn að æfingarnar eru birtar á Facebook svæðinu og þar sér maður hvað á að gera og getur þá tekið æfinguna sjálfur ef maður sleppir hópæfingunni . Eflaust eru fleiri hópar með slíkt fyrirkomulag . Hvað gera hlaup fyrir þig persónulega ? Hlaupin hjálpa mér mikið við að losna við vinnuna úr hausnum eða þau eiga að gera það . Ég plana nú oft heilu og hálfu kennslustundirnar á hlaupum . Það er svo mikið að gerast hjá mér að ég kem heim fullur af hugmyndum en eftir grisjun sitja ein eða tvær góðar hugmyndir eftir sem ég reyni að henda í framkvæmd . Hlaup eru mjög streitulosandi og maður losnar við leiðindi og reiði með því að fara eftir vinnu og hlaupa frá sér allt vit ( sem ég er reyndar fljótur að gera ) . Af hverju hlaup frekar en ræktin eða önnur hreyfing ? Ég valdi útihlaupin aðallega vegna þess að lyftingar og þolfimitímar eru hræðilega leiðinlegt fyrirbæri og mér brá í haust þegar það var kominn vísir að því að hópurinn ætlaði að fara að gera einhverjar styrktaræfingar inni . Það er ekki alveg minn tebolli . Hinsvegar hefur sem betur fer eitthvað dregið úr þessari vitleysu . Eins er með teygjurnar , ég stend ekki í svoleiðis rugli . Ég teygi mig í mesta lagi eftir öðrum recoverydrykk í ísskápnum . Viltu deila með lesendendum því sem stóð upp úr í hlaupunum á síðasta ári ? Eftir að ég gekk í þennan skemmtilega hlaupahóp þá hafa markmiðin breyst hægt og rólega , eða kannski frekar hratt og hraðar . Fyrst var markmiðið að hlaupa 10 km undir 50 mín og svo að klára hálfmaraþon á undir 1:55:00 . Þetta kom fljótt . Þá datt mér í hug að stefna á maraþon í London 21. apríl á síðasta ári og tók ég til við æfingar þar af lútandi . Þetta gekk alveg dæmalaust vel og ég var að mestu laus við meiðsli og veikindi . Hljóp svo fyrsta maraþonið mitt á afmælisdegi föður míns á 3:47:13 sem var töluvert betri tími en ég stefndi á . Það var magnað að koma í mark . Var næstum því farinn að tárast en sá að mér og hélt kúlinu . Síðasta haust tók ég þátt í maraþonboðhlaupi með þýskri sveit í Karlsruhe þar sem ég hljóp hálfmaraþon , næsti 14 km og sá síðasti 7 km . Það er svolítið skemmtilegt að segja frá því að sá sem hljóp 7 km endaði og við hinir máttum hlaupa með honum inn á leikvanginn þar sem markið var en ég var farinn úr hlaupabolnum með númerinu og fékk ekki að fara inn á leikvanginn nema með númer . Númerið var langt undan og ég ekki með síma . Ég hitti þarna Þjóðverja sem var búinn með maraþon , hann varð svo hræddur við þennan stórskrítna Íslending og þannig að ég fékk númerið hjá honum lánað til að setja framan á mig og tölti sem Stephan frá Mannheim inn á völlinn , fékk medalíu og hitti félagana . Hver eru markmiðin til skemmri og lengri tíma ? Markmiðið núna er að ná upp grunnþolinu aftur eftir smá pásu í haust . Í sumar ætla ég að reyna við einhver utanvegahlaup , Laugavegurinn kitlar sem og Fjögurra skóga hlaupið , Jökulsárhlaupið , Vesturgatan og mörg önnur skemmtileg . Götuhlaup eru á hröðu undanhaldi hjá mér einhverra hluta vegna . Hlaupahópurinn ætlar svo að kóróna árið með hópferð til Munchen í október , það verður geðveikt . Annað sem þú vilt koma á framfæri ? Mottó : hlaup á nammidögum klikkar ekki .